Bə́ ngáyáŋ étɔŋ ńtómbá Páska á ndóan anə́ Mvéndé é ngābə́, bə́ mān fə yám mīḿfúfúb míḿvə́án á məmvié, bəmiǹkyə́ŋe ai biwɔ́ngɔ́, bə́ ngávól kə ai bía ḿfág yā áyɔŋ á ngábə́. 14Á mvús tě, bə́ ngakomozan Páska ású dábán bɔ́ bə́bēn ai ású bəfada, amú bəfada, bɔ́n bə́ Áron, bə́ ngásyé á kələ kwí ai alú, nə́ bávə́ mə́túnuŋa bádígi ai məvɔ́ŋ; ású tē bəlevíta bə́ ngákomozan Páska ású bɔ́ bə́bēn ai ású bəfada, bɔ́n bə́ Áron. 15Bəyia bə́ bīā, bɔ́n bə́ Asaf, bə́ ngábə́ tə́lə̄ étīē dzábán, anə́ mvéndé Dávid é ngábə́, Asaf ai Hémân, ai Yedutun, ǹyénə mam ǹkúkúmá, bəkálā míḿbɛ́ á mīḿbɛ́ myábán, mod ósə ǎ bɔɔ esíé dzíé, ású bə̄bə́nyāŋ bábán bəlevíta bə́ ngákomozan byə́m bísə̄ ású dábán. 16Éyə̄ hḿ bīsíé bí Ńtondôbə bísə̄ bí ngábə́ ńkomán ámǒs tē nálā ású ńdzə́mán Páska ai á ḿvə́án mə́túnuŋa bádígī âlatâr á yób ású Ńtondôbə, anə́ bə̄tə́bə́gá bə́ ńkúkúmá Yosias bə́ ngábə́. 17Abǒg tē ńdɔ̄ é bɔ́n bə́ Ísraɛ̂l yā bə́ ngábə́ hálā bə́ ngádzə́mē Páska, ai abóg bīvúvoě bə̄ḿbāŋála á táŋ məlú zamgbál. 18Təge ai Páska ziŋ a ngádzə́mē á Ísraɛ̂l á tádigi á mə̄lú mə́ profɛ́d Samuɛ̂l anə́ ényɔ́lɔ̄ tě, təge ai m̀fə́ yǎ mīńkūkúmá yā Ísraɛ̂l mí ngádzə́me ákyaí Páska yā Yosias á ngādzə́mē dí, ai bəfada ai bəlevíta ai Yúda ásə bân Ísraɛ̂l yā bə́ ngábə́ tɔá ai batɔbɔ ǹnamǎ yā Yērúzalɛm. 19Á ḿbū áwômo ai mwomǒ yā édzóē Yosias ńgɔ é Páska nyɔ́ á ngādzə́me. 20Á mvús é mam má, éyɔŋ Yosias ǎ man yǎ kom Ndá, ńdɔ ǹkúkúmá yā Égîptɛn Néko ó ngákə lúman ai Karkémish á Efrǎta, ńdɔ̄ Yosias a ngákə tóban ai nyé. 21Ńdɔ̄ Néko a ngálóm nyé bəlóman nə́ bə́ kə́ nyé kǎd nâ: “Etɔm efé é nə́ á zāŋ bía wa, ǎ ńkūkúmá yǎ Yúda ? Sə̌ kig wǎ māzu lúman ai nyé amǒs dī, mazu lúman ai ńzízíŋ wámā yā á ńtíe kɔ́m, ńdɔ̄ fə Zambá ā béndē ma nâ mə́ bɔ avól. Dzǒgē hḿ lúman ai Zambá yǎ á nə̄ ai ma, a zǎ dzáá wā.” 22Tɔ nálā Yosias a ndzí kig yə́bə naa á tə́le məlúman ai nyé amú ā yi hə nâ a lúman ai nyé, ńdɔ a ndzí kig vógolo bibúg bí Nékǒ yā bí sɔ̂ ânyǔ Zāmbá, ńdɔ a ngáladan bitá êdzəgəzě yā Megido.